Είναι βασική πρακτική του ΣΥΡΙΖΑ να μπερδεύει τον κόσμο με μεγαλοστομίες, μισές αλήθειες και ολόκληρα ψέματα. Ετσι και ο οιονεί εκπρόσωπος του ΣΥΡΙΖΑ, κ. Γιώργος Κυρίτσης, λέει μισές αλήθειες περί «φρονηματικής δίωξης» των κατηγορουμένων Κώστα Σακκά και Μάριου Σεϊσίδη, που συνελήφθησαν προ ημερών στη Σπάρτη και ολόκληρα ψέματα για αθώωση των υπολοίπων που ενέχονται στην ίδια υπόθεση.

Εγραψε, για παράδειγμα, ο κ. Κυρίτσης στο Facebook ότι «Οι δύο συλληφθέντες εμπίπτουν σε αυτήν την κατηγορία διώξεων φρονηματικού χαρακτήρα. Ο ένας διώκεται απηνώς για την υπόθεση “ληστές με τα μαύρα” που κατασκεύασαν τα μμε, ο δε άλλος για την ΣΠΦ με στοιχεία εις βάρος του στα όρια του γελοίου και με πολύμηνη προφυλάκιση την οποία ο σρζ ορθώς είχε πολεμήσει».

Η αλήθεια είναι ότι ο κ. Μάριος Σεϊσίδης, όπως και όλοι οι συγκατηγορούμενοί του, κατηγορείτο αρχικώς για τη συμμετοχή σε έξι ληστείες αλλά τώρα έχει καταδικαστεί μόνο για τα πλημμεληματικά αδικήματα σε μια συγκεκριμένη ληστεία της Εθνικής Τράπεζας στη Σόλωνος. Εκκρεμεί η εκδίκαση των κακουργημάτων για αυτή τη ληστεία. Δεν στοιχειοθετήθηκε η κατηγορία για συμμετοχή στη συμμορία των «ληστών με τα μαύρα», αλλά καταδικάστηκαν αυτός και οι σύντροφοί του για την αιματηρή ληστεία της Σόλωνος. Τόσο «φρονηματικού χαρακτήρα» είναι αυτή η δίωξη…

Ο βουλευτής του ΣΥΡΙΖΑ λέει και ολόκληρα ψέματα. Οταν ρωτήθηκε από τον δημοσιογράφο του ΣΚΑΪ ότι προκαταλαμβάνει τις αποφάσεις του δικαστηρίου, σχετικά με τον κ. Σεϊσίδη, απάντησε ότι ως δημοσιογράφος έχει παρακολουθήσει τα τεκταινόμενα «και όταν σε μια υπόθεση έχουν αθωωθεί οι έξι από τους επτά, τότε λογικά και ο έβδομος θα είναι αθώος». Οπως προείπαμε, όλοι οι κατηγορούμενοι για τη ληστεία της Εθνικής στη Σόλωνος αθωώθηκαν για συμμετοχή στη συμμορία των «ληστών με τα μαύρα», αλλά όλοι (πλην ενός) καταδικάστηκαν για τη συγκεκριμένη ληστεία. Πώς, λοιπόν, αθωώθηκαν 6 στους 7 και εκκρεμεί η έβδομη αθώωση; Εκτός αυτού –και ακολουθώντας την μπακαλίστικη λογική του κ. Κυρίτση– μπορούμε να πούμε ότι, αφού καταδικάστηκαν οι υπόλοιποι, ο συλληφθείς της Σπάρτης είναι ένοχος πριν γίνει το δικαστήριο και για τα κακουργήματα;

Ο έτερος «πολιτικός κρατούμενος» κ. Κώστας Σακκάς συνελήφθη το 2010 τη στιγμή που εξερχόταν από αποθήκη, στην οποία βρέθηκε οπλισμός. Αποτύπωμά του βρέθηκε και στη ληστεία του Διστόμου. Τόσο φρονηματική και «στα όρια του γελοίου» είναι και αυτή η δίωξη.

Δεν θα κάνουμε εμείς τη δίκη των κ. Σακκά και Σεϊσίδη. Δεν θα τους βαφτίσουμε ούτε «τρομοκράτες», ούτε «ληστές», αλλά απλώς κατηγορουμένους. Εξάλλου δεν έχουμε το άφθαστο δικανικό κριτήριο του κ. Κυρίτση, ο οποίος από τη μία αθωώνει (έστω στατιστικώς) τους κατηγορουμένους για ληστείες και κατοχή οπλισμού, αλλά από την άλλη στην ίδια συνέντευξη στον ΣΚΑΪ (8.8.2016) χαρακτηρίζει «λαμόγια» και «καταχραστές» κάποιους άλλους κατηγορουμένους για οικονομικής φύσεως αδικήματα. Οι μεν είναι κατηγορούμενοι, τα δικαιώματα των οποίων χρήζουν προστασίας, οι άλλοι είναι απλώς «λαμόγια» και συνεπώς πρέπει με συνοπτικές διαδικασίες να ριχθούν στην πυρά. Τα δύο μέτρα και σταθμά είναι βαθιά ριζωμένα στη σκέψη, στον λόγο και στις πράξεις της Αριστεράς. Γιατί να αποτελέσει εξαίρεση ο κ. Κυρίτσης;